Universitat: Universitat de Barcelona (UB)
Data d'inici del doctorat: 1a Matrícula Novembre 2012
Nom de l'empresa i de la universitat: Fundería Condals S.A i UB
1) Explica breument en què consisteix el teu projecte.
El meu projecte es titula Innovació i desenvolupament del procés metal•lúrgic en ferro grafític esferoïdal i laminar.
Amb aquest projecte de recerca emmarcat dins del programa de Doctorat Industrial es volen estudiar les causes a nivell metal•lúrgic de diferents defectes presents actualment en les peces fabricades.
Aquests defectes són els rebeguts, els porus de gas i les inclusions d'escòria entre d'altres i un cop analitzades les causes es podrà influir tant en la optimització dels procés per evitar-los com en reduir el cost de les matèries primeres.
2) Per què vas escollir fer un Doctorat Industrial?
Fer el doctorat industrial era una bona oportunitat per tenir contacte amb el món de l'empresa i continuar al mateix temps amb la formació acadèmica.
3) Què et va cridar més l'atenció del projecte amb el que treballes?
El que més m'agrada d'aquest projecte és investigar l'afectació dels diferents paràmetres del procés en la qualitat final de les peces i també la oportunitat de poder treballar amb microscòpia electrònica.
4) Quin ha estat el principal canvi de passar de ser un estudiant universitari a un doctorand industrial?
Jo ja estava treballant a l'empresa abans de començar a fer el doctorat industrial però recordant els anys d'estudiant universitari crec que la principal diferència és la necessitat de molta més autonomia i diligència a l'hora de fer la recerca.
5) Què t'agradaria aconseguir al final de la teva tesi?
M'agradaria haver optimitzat el procés de l'empresa on treballo, haver acabat el meu estudi amb nous coneixements en el camp i haver pogut reduir d'aquesta manera el defectuós intern de l'empresa i que aquesta hagi guanyat en competitivitat gràcies als nous coneixements generats per la meva tesi doctoral.
6) Com és el teu dia a dia a l'empresa i a la universitat?
S'ha de trobar un equilibri ja que les teves competències i tasques estan en un punt intermedi entre els dos llocs.
7) Quins avantatges creus que té el Doctorat Industrial comparat amb un doctorat convencional?
Té l'avantatge d'haver tingut contacte amb l'empresa i d'estar investigant quelcom amb aplicabilitat directe en la indústria.
8) Per què et va ser útil realitzar els programes formatius en competències específiques relacionades amb el lideratge, la transferència de resultats de recerca i el desenvolupament de noves empreses entre altres?
Ha sigut útil perquè ens han proporcionat coneixements per poder liderar un equip, per poder transferir coneixements a la societat i per si volem desenvolupar noves empreses, al marge de que són coneixements que ens són molt útils a nivell del doctorat industrial també són de gran utilitat en el marc de la societat actual, on cada vegada més és necessari un model de persones més emprenedores i polivalents.
9) Com veus el teu esdevenir professional en els propers anys?
Crec que haver fet el doctorat industrial proporciona un valor afegit, un doctor format tant en l'empresa com en la universitat té una visió més amplia i enriquidora i crec que aquest fet ens proporciona als futurs doctors d'aquest programa moltes oportunitats a nivell laboral.
10) Per què recomanaries a un actual estudiant de màster que escollís fer un Doctorat Industrial?
Recomanaria el doctorat industrial perquè és una manera de introduir-se al món de l'empresa al mateix temps que es fa recerca.
És una bona oportunitat per fer recerca en àmbits realment útils i aplicables per l'empresa i la societat.